CELEX: 32011D0048
Language: hu
Date: 2011-01-24 00:00:00
Title: 2011/48/EU: A Bizottság határozata ( 2011. január 24. ) a temefoszt tartalmazó biocid termékek Franciaország tengerentúli megyéiben nem helyettesíthető felhasználásra történő forgalomba hozataláról (az értesítés a C(2011) 167. számú dokumentummal történt)

25.1.2011   
            
            
               HU
            
            
               Az Európai Unió Hivatalos Lapja
            
            
               L 21/6
            
         A BIZOTTSÁG HATÁROZATA
   (2011. január 24.)
   a temefoszt tartalmazó biocid termékek Franciaország tengerentúli megyéiben nem helyettesíthető felhasználásra történő forgalomba hozataláról
   (az értesítés a C(2011) 167. számú dokumentummal történt)
   (Csak a francia nyelvű szöveg hiteles)
   (2011/48/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a biocid termékek forgalomba hozataláról szóló 98/8/EK európai parlamenti és tanácsi irányelv 16. cikkének (2) bekezdésében említett 10 éves munkaprogram második szakaszáról szóló, 2007. december 4-i 1451/2007/EK bizottsági rendeletre (1) és különösen annak 5. cikke (3) bekezdésére,
   mivel:
   
               (1)
            
            
               A 98/8/EK európai parlamenti és tanácsi irányelv (2) 16. cikke (2) bekezdésének első albekezdése előírja, hogy a Bizottság 14 éves felülvizsgálati programot indít a 2000. május 14-én már forgalomban lévő valamennyi hatóanyag rendszeres vizsgálatára.
            
         
               (2)
            
            
               A temefoszt a 98/8/EK irányelv 2. cikke (2) bekezdésének c) és d) pontjában említett felhasználásoktól eltérő felhasználású biocid termékekben előforduló, 2000. május 14-e előtt forgalomban lévő hatóanyagként azonosították. Az előírt határidőn belül nem nyújtottak be dossziét a temefosznak a szóban forgó irányelv I., IA. vagy IB. mellékletébe való felvételének támogatására.
            
         
               (3)
            
            
               A 2032/2003/EK bizottsági rendelet (3) 4. cikke (2) bekezdésének első albekezdésével összhangban a tagállamoknak 2006. szeptember 1-jétől törölniük kellett a meglévő engedélyeket vagy regisztrációkat a temefoszt tartalmazó biocid termékek vonatkozásában. Az 1451/2007/EK rendelet 4. cikkének (1) bekezdése értelmében nem hozhatók forgalomba olyan biocid termékek, amelyek temefoszt tartalmaznak.
            
         
               (4)
            
            
               Az 1451/2007/EK rendelet 5. cikke megállapítja egyfelől azon feltételeket, amelyek alapján a tagállamok eltérést kérhetnek a Bizottságtól a szóban forgó rendelet 4. cikkének (1) bekezdésében előírt rendelkezés tekintetében, másfelől az ilyen eltérések engedélyezésére vonatkozó feltételeket.
            
         
               (5)
            
            
               A Bizottság a 2007/226/EK bizottsági határozattal (4) ilyen, 2009. május 14-ig tartó eltérést engedélyezett azon temefosztartalmú biocid termékek tekintetében, amelyeket Franciaország tengerentúli megyéiben a betegségeket terjesztő szúnyogok irtására használnak. A 2009/395/EK bizottsági határozattal (5) az eltérés hatálya 2010. május 14-ig meghosszabításra került. 2010. március 4-én Franciaország jelentést tett a Bizottságnak a temefosz felhasználásáról.
            
         
               (6)
            
            
               Franciaország kérelmet nyújtott be a Bizottsághoz az eltérés hatályának 2014. május 14-ig való meghosszabbítására vonatkozóan. A kérelem tájékoztatást nyújt a szúnyogok által terjesztett járványokhoz kapcsolódó utóbbi jelentősebb megbetegedésekről Franciaország tengerentúli megyéiben, hangsúlyozza a különféle rovarirtó szereknek a járványok leküzdésében játszott nélkülözhetetlen szerepét, ismerteti a temefosz helyettesítését célzó intézkedéseket, valamint a francia hatóságok által támogatott, az alternatív módszerekre irányuló kutatást. A Bizottság 2010. augusztus 1-jén elektronikus úton 60 napig tartó nyilvános konzultáció céljából közzétette Franciaország kérelmét. Ezen időszak alatt senki nem emelt kifogást a kért eltérés ellen.
            
         
               (7)
            
            
               Tekintettel arra, hogy Franciaország tengerentúli megyéiben a szúnyogok által terjesztett megbetegedések száma jelentős, helyénvaló meghosszabbítani a temefosz használatának engedélyezését. Ezért az erre az anyagra vonatkozó átmeneti időszakot szükséges újra meghosszabbítani. A meghosszabbítás az előző eltérés lejártával lép hatályba,
            
         ELFOGADTA EZT A HATÁROZATOT:
   1. cikk
   Az 1451/2007/EK rendelet 4. cikkének (1) bekezdésétől eltérve Franciaország 2014. május 14-ig engedélyezheti a temefoszt (EK-szám 222-191-1; CAS-szám 3383-96-8) tartalmazó biocid termékek forgalomba hozatalát a betegségeket terjesztő szúnyogok irtására Franciaország tengerentúli megyéiben.
   2. cikk
   (1)   A temefoszt tartalmazó biocid termékek forgalomba hozatalának 1. cikk szerinti alkalmazásakor Franciaország biztosítja a következő feltételek betartását:
   
               a)
            
            
               a további felhasználásra kizárólag azzal a feltétellel kerülhet sor, ha a temefoszt tartalmazó biocid termékeket a szándékolt nem helyettesíthető felhasználásra engedélyezik;
            
         
               b)
            
            
               a felhasználás folytatása csak akkor engedélyezett, ha az nem gyakorol elfogadhatatlan hatást az emberek vagy állatok egészségére és a környezetre;
            
         
               c)
            
            
               engedélyezés esetén minden szükséges kockázatcsökkentő intézkedést meghoznak;
            
         
               d)
            
            
               a 2006. szeptember 1-je után forgalomban maradó biocid termékeket a korlátozott felhasználási feltételek teljesítése érdekében újracímkézik;
            
         
               e)
            
            
               megfelelő esetben az engedélyek birtokosai vagy Franciaország törekszik a szóban forgó felhasználás alternatíváinak felkutatására.
            
         (2)   Franciaország évente tájékoztatja a Bizottságot az (1) bekezdés alkalmazásáról és különösen az említett bekezdés e) pontja értelmében hozott intézkedésekről.
   3. cikk
   Ennek a határozatnak a Francia Köztársaság a címzettje.
   4. cikk
   Ez a határozat 2010. május 15-én lép hatályba.
   
      Kelt Brüsszelben, 2011. január 24-én.
      
         
            a Bizottság részéről
         
         Janez POTOČNIK
         
            a Bizottság tagja
         
      
   
   
      (1)  HL L 325., 2007.12.11., 3. o.
   
      (2)  HL L 123., 1998.4.24., 1. o.
   
      (3)  HL L 307., 2003.11.24., 1. o.
   
      (4)  HL L 97., 2007.4.12., 47. o.
   
      (5)  HL L 124., 2009.5.20., 65. o.